Saksan poliisi uskoo estäneensä Bostonin maratoniin tehdyn iskun kaltaisen terroriteon. Poliisi on pidättänyt saksalais-turkkilaisen pariskunnan Oberurselin kaupungissa. Heidän asuntoonsa tehdyssä ratsiassa kellarista löydettiin toimiva putkipommi, ammuksia, rynnäkkökiväärin osia, vetyperoksidia sekä muita kemikaaleja. Vetyperoksidia voidaan käyttää kotitekoisten pommien valmistukseen.

Syyttäjän mukaan tutkinta ja pariskunnan seuranta aloitettiin kuun puolivälissä, kun pariskunta hankki epäilyttävän suuren määrän kemikaaleja. Rautakaupan myyjä oli ilmoittanut kemikaaliostosta poliisille. Pariskunta oli ostanut kolme litraa vetyperoksidia.

Epäilykset vahvistuivat, kun poliisi näki kemistin koulutuksen saaneen miesepäillyn tutkivan pyöräilykilpailun reittiä. Pari sataa kilpapyöräilijää ja tuhansia katsojia keräävän kilpailun oli määrä kulkea Eschbornista Frankfurtiin. Reitti kulkee epäiltyjen kotipaikan Oberurselin kautta.

Poliisi perui kilpailun siltä varalta, että pidätetyllä pariskunnalla on rikostovereita tai jos he olivat jo ehtineet käydä asettamassa räjähteitä kilpareitin varrelle.

Miesepäillyllä on yhteyksiä ääri-islamisteihin Frankfurtin alueella, ja hän on poliisin vanha tuttu.

Lähteet: AP, Reuters